এদিকে শাহ আলিফের বন্ধু ওমর শরীফ জানান, ২৫ ফেব্রুয়ারি ২০১২ সন্ধ্যা আনুমানিক ৭.০০টায় তিনি শ্যামলীর শাহী মসজিদের পাশ দিয়ে হেঁটে যাচ্ছিলেন। মসজিদের পাশে মুসল্লী ও এলাকাবাসীর জটলা দেখতে পান। তিনি জটলার দিকে গিয়ে দেখেন, সাদা পোশাকধারী দুইজন লোক আলিফকে গ্রেফতার করে হাতকড়া পড়িয়েছে। সে সময়ে উপস্থিত লোকজন সাদা পোশাকধারী দুইজন লোককে ঘিরে ফেলে এবং জানতে চায়, তারা কারা? আলিফকে কেন হাতকড়া পরানো হলো? তখন ওই দুইজন লোক নিজেদের পরিচয়পত্র বের করে সবাইকে দেখায় এবং নিজেদের র‌্যাব-২ এর সদস্য বলে পরিচয় দেয়। একজন র‌্যাব সদস্য আলিফকে উদ্দেশ্য করে বলে, র‌্যাব কার্যালয়ে নেয়ার পর তাকে পেটানো হবে এবং জানায় যে, নিষিদ্ধ প্রচারপ্রত্র বিলি করার কারণে তাকে গ্রেফতার করা হয়েছে। একটু পরেই র‌্যাব সদস্যরা আলিফকে মোটর সাইকেলে উঠিয়ে নিয়ে চলে যায়।